FELJEGYZÉS

a Polgármesteri Hivatalban foglalkoztatott köztisztviselők közszolgálati jogviszonyának egyes kérdéseiről szóló 46/2015. (XII. 1.) önkormányzati rendelet módosításához

A Polgármesteri Hivatalban foglalkoztatott köztisztviselők közszolgálati jogviszonyának egyes kérdéseiről szóló 46/2015. (XII. 1.) önkormányzati rendelet (a továbbiakban: Alaprendelet) 2/A §-a rendelkezik az illetményalapról, a 3. §-a pedig az illetménykiegészítés mértékéről. 

Az Alaprendelet módosítással érintett pontjai: 

A közszolgálati tisztviselők illetményalapjának és illetménykiegészítésének mértékét meghatározó rendelkezések hatálya 2020. december 31. napjával lejárt, ezért szükséges, hogy az Alaprendelet alábbi szakaszai 2021. év tekintetében módosításra kerüljenek: 

· az Alaprendelet 2/A §-ának módosítása annak érdekében, hogy az illetményalap változatlanul 47.000 Ft összegben kerüljön meghatározásra 2021. évre, 

· az Alaprendelet 3. §-ának módosítása annak érdekében, hogy az illetménykiegészítés 2021. évre változatlan mértékben kerüljön megállapításra.  

Székesfehérvár Megyei Jogú Város Polgármestereként rögzítem, miszerint
· a Kormány az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségének és életének megóvása érdekében Magyarország egész területére a veszélyhelyzet kihirdetéséről szóló 478/2020. (XI. 3.) Korm. rendelettel veszélyhelyzetet hirdetett ki,
· a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény a 46. § (4) bekezdése szerint „Veszélyhelyzetben a települési önkormányzat képviselő-testületének, a fővárosi, megyei közgyűlésnek feladat- és hatáskörét a polgármester, illetve a főpolgármester, a megyei közgyűlés elnöke gyakorolja. Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.”


Előzetes hatásvizsgálat

I. Várható társadalmi hatások
Az Alaprendelet módosításának közvetlenül kimutatható társadalmi hatásai nincsenek.

II. Várható gazdasági, költségvetési hatások
A javaslat nem igényel az előző évi költségvetési előirányzatot meghaladó mértékű fedezetet.

III. Várható környezeti és egészségi következmények
A javaslat környezeti és egészségi következményei nem azonosíthatóak. 

IV. Adminisztratív terheket befolyásoló hatások
Az Alaprendelet módosítása több adminisztratív terhet nem ró az önkormányzatra. 



V. A rendelet megalkotásának szükségessége, a jogalkotás elmaradásának várható következménye
Az Alaprendelet módosításának elmaradása esetén jelentős mértékben csökkenne a köztisztviselők illetménye, mely pályaelhagyáshoz vezethet, emiatt a hivatali munkavégzéshez szükséges humánerőforrás lecsökken.

VI. A rendelet alkalmazásához szükséges személyi, szervezeti, tárgyi és pénzügyi feltételek
Az Alaprendelet módosításának végrehajtásához Székesfehérvár Megyei Jogú Város Önkormányzata és Polgármesteri Hivatala rendelkezik a szükséges szervezeti, személyi és tárgyi feltételekkel. 


Általános indokolás

A köztisztviselők illetménye mértékét alapvetően meghatározó illetményalapot évente a központi költségvetésről szóló törvény határozza meg, összege 38.650 Ft, amely 2009. óta nem változott. Az illetményalap magasabb összegben történő meghatározására minden évben – az adott évre vonatkozóan – a központi költségvetésről szóló törvény ad felhatalmazást az önkormányzatoknak. Magyarország 2021. évi központi költségvetéséről szóló 2020. évi XC. törvény 2021. január 1. napján hatályba lépő 61. § (6) bekezdésének és 76. § (3) bekezdés b) pontjának rendelkezései alapján az önkormányzatok képviselő-testületei – a korábbi évekhez hasonlóan – felhatalmazást kaptak arra, hogy 2021. évre a köztisztviselői illetményalapot - az önkormányzat saját forrásai terhére – rendeletükben magasabb összegben állapítsák meg. A közszolgálati tisztviselőkről szóló 2011. évi CXCIX. törvény 234. § (3) és (4) bekezdése alapján a képviselő-testület a köztisztviselők részére rendeletben illetménykiegészítést állapíthat meg, amelynek hatálya a tárgyévre vonatkozhat. A járvány időszakában is fontos, hogy a város és közössége érdekében a védekezés során is folyamatosan dolgozó, a helyi közszolgáltatások biztosításában, a közigazgatási feladat- és hatáskörök ellátásában közreműködő köztisztviselők illetménye változatlan feladatellátás mellett ne csökkenjen.

Részletes indokolás

Az 1. §-hoz
A javaslat arra irányul, hogy a köztisztviselők illetményét meghatározó illetményalap 2021. január 1. napjától ne csökkenjen. 

A 2. §-hoz
A javaslat arra irányul, hogy az illetménykiegészítés 2021. évben változatlan mértékben kerüljön megállapításra. 

A 3. §-hoz 
Hatályba léptető rendelkezést tartalmaz.

A fentiek alapján került sor az alaprendelet módosítására. 


Dr. Cser-Palkovics András
polgármester


